CPME , fastanefnd evrópskra lækna , heldur þrjá fundi á ári . Eftir stækkun Evrópusambandsins hefur aðildarlöndum CPME fjölgað og eru nú orðin 27 : Austurríki , Belgía , Bretland , Danmörk , Eistland , Finnland , Frakkland , Grikkland , Holland , Írland , Ísland , Ítalía , Kýpur , Litháen , Lúxemborg , Malta , Noregur , Portúgal , Pólland , Slóvakía , Slóvenía , Spánn , Sviss , Svíþjóð , Tékkland , Ungverjaland og Þýskaland . Aðild eiga læknafélög hvers lands fyrir sig og fleiri læknasamtök ; samtök heimilislækna ( UEMO ) , sérfræðinga ( UEMS ) , unglækna ( PWG ) , læknanema ( EMSA ) , spítalalækna , AEMH , CEOM , EANA , FEMS . Frá 1. janúar 2006 hef ég verið einn af fjórum varaforsetum samtakanna . Þeir eru kosnir til tveggja ára en mega sitja tvö slík kjörtímabil , forsetinn einungis eitt . Núverandi forseti er Daniel Mart frá Lúxemborg en varaforsetar auk mín þeir Marco Bitenc frá Slóveníu , Jean-Louis Calloc´h frá Frakklandi og Manuel Sanchez Garcia frá Spáni . Nýafstaðinn júnífund í Brussel sóttu rúmlega 100 fulltrúar enda nokkrar sendinefndir fjölmennar . I. Undirnefnd um forvarnir og umhverfismál a ) Forvarnaráætlun fyrir Evrópu . Vinnuhópur hefur unnið að undirbúningi fyrir ráðstefnu í Lúxemborg 2007 í samstarfi við Evrópuráðið . b ) Næring . Sagt frá þátttöku fulltrúa CPME í ESB starfi . c ) Reykingavarnir og tóbaksauglýsingar . Evrópuráðið sendi viðvörun til tveggja Evrópulanda , Þýskalands og Lúxemborgar , í febrúar 2006 þar sem tilskipun um bann við tóbaksauglýsingum og fjárstuðning frá tóbaksframleiðendum hefur ekki enn orðið að lögum þar . II . Undirnefnd um skipulag heilbrigðisþjónustu , sjúkratryggingar og heilsuhagfræði A ) Eftir margra ára baráttu lækna um : 1. skilgreiningu á vinnutíma á vöktum , 2. lengri aðlögunartíma , 3. að hægt sé að segja sig frá reglum , 4. hvíldartíma eftir vaktir , - hefur ráðherraráð ESB loksins staðfest að heilbrigðisþjónusta verði undanskilin í tilskipun um þjónustu . Hins vegar er í pípunum sérstök tilskipun sem unnið verður að á næstu mánuðum . Vinnuhópur CPME mun koma sjónarmiðum lækna á framfæri . B ) Endurskoðun á vinnutímatilskipuninni . C ) e-Health . Vinnuhópur hefur fjallað um stefnumótun um rafræna sjúkraskrá , heilsukort , trúnað o.fl. D ) Tími sem varið er í samskipti læknis og sjúklings . E ) Samfelld þjónusta við sjúklinga . F ) Sagt frá auknu samstarfi aðildarlanda ESB og DG Sanco . II . Undirnefnd um siðfræði og fagmennsku a ) Siðfræði ( professional codes of ethics ) . Áfram rætt um niðurstöður víðtækra spurningalista frá Póllandi sem lagðar voru fram í mars 2006 . b ) Heilbrigðisstarfsmenn sem fara yfir landamæri . Ítrekuð afstaða CPME að ekki skuli koma upp miðlægum gagnagrunni um lækna . c ) Versnandi heilbrigðisþjónusta á Gaza og Vesturbakkanum . d ) Afleiðing þess að heilbrigðisstarfsfólk vantar á heimsvísu . e ) Læknisþjónusta til handa flóttamönnum og þeirra sem leita eftir hæli sem pólitískir flóttamenn . Spurning frá danska læknafélaginu um hvort aðferðir í hverju landi við að heimila ofangreindum hópum að njóta læknisþjónustu stangist á við siðfræði lækna . III . Undirnefnd um kennslu læknisefna , endur - og símenntun og gæðaþróun a ) CPME CPD ráðstefna verður haldin í Brussel 14. desember 2006 . Ráðstefnan verður að hluta kostuð af BMJ og unnið er að yfirlýsingu sem borin verður upp . b ) Fróðlegar upplýsingar um kennslu læknanema í Kanada Árgjöld hafa ekki verið hækkuð í nokkur ár . Nokkur halli er á árinu 2005 , en róið hefur verið áfram að því öllum árum að skera niður kostnað . Þriðjungur af kostnaði sem nemur alls um milljón evrum fer í að reka skrifstofu í Brussel . Þriðjungur í baktjaldamakk og önnur slík verkefni og þriðjungur í fundahöld . Á móti kemur að starfið er markvissara og áhrif samtakanna hafa vaxið mjög . Til þeirra er leitað þegar mál eru í vinnslu svo læknar koma nú að ákvarðanatöku og stefnumótun langt umfram það sem áður var . Fjórar ályktanir frá WMA voru kynntar , Tókýó-ályktunin þar sem fram koma leiðbeiningar til lækna vegna pyndinga og annarrar grimmrar , ómannúðlegrar eða niðurlægjandi meðferðar eða refsingar í varðhaldi eða fangelsum , reglur frá WMA sem gilda um stríðsástand , yfirlýsing um fuglaflensu og Genfarheitið frá september 1948 endurvakið . Mér finnst að það ætti að birtast í sérhverju tölublaði Læknablaðsins til þess að minna okkur á hvernig læknastéttin á ávallt að hegða sér . Frábært plagg . Síðasta verk júnífundar CPME 2006 var að samþykkja samhljóða ályktun sem hljóðar svo : Í ljósi þess hve heilbrigðisþjónustu hrakaði á Gazaströnd og Vesturbakkanum , að hluta til í kjölfar þess að ESB dró til baka fjárstuðning sinn , fagna Samtök evrópskra lækna nýlegri tilkynningu um að ESB ætti að taka á ný upp stuðning og auka hann . Samtökin telja að takmörkun á fjárhagslegum stuðningi megi ekki valda íbúum viðkomandi landa heilsutjóni og hvetja ESB til að tryggja að lyf og lækningatæki verði undanþegin hömlum sem löndum eru settar . Þá var samþykkt ályktun um faglegt sjálfstæði lækna að beiðni hollenska læknafélagsins en þar í landi hefur tryggingafélag boðið heimilislæknum umtalsvert fé ef þeir fylgja klínískum leiðbeiningum út í æsar og ef 75 - 95% af lyfseðlum þeirra vegna ákveðinna lyfja eru stílaðir á samheitalyf . Í ályktun CPME segir m.a. að faglegt sjálfstæði tákni að læknir geti vikið frá klínískum leiðbeiningum þegar hann telur nauðsynlegt . Þegar um mismunandi valkosti sé að ræða þurfi læknar að huga að kostnaði og árangri af meðferð en ávallt ganga út frá því sem læknisfræðilega er best fyrir sjúklinginn . CPME mælir með því að læknar haldi sig frá því sem brotið gæti í bága við faglega ábyrgð . Fyrir því reyndist ekki hljómgrunnur að taka EUMASS inn í samtökin ( European Union of Medicine in Assurance and Social Security ) þar sem það bryti í bága við lög samtakanna . Meðlimir EUMASS eru sumir starfandi á vegum yfirvalda en lagagreinin gerir ráð fyrir faglegu sjálfstæði sem EUMASS telst ekki búa við . Í mörgum löndum Evrópu standa læknar í ströngu : Læknar við 100 sjúkrahús í Póllandi eru í verkfalli . Læknar í Þýskalandi eru gerðir persónulega ábyrgir fyrir kostnaði vegna lyfseðilsskyldra lyfja ef þeir fara fram úr fjárhagsáætlun . Tryggingafélag í Hollandi hefur boðið heimilislæknum fjárhagslegan ábata af því að skrifa upp á samheitalyf eða ódýrari lyf . Mikill áhugi er meðal lækna í löndum Austur-Evrópu að flytjast til V-Evrópu og um 168 hafa nú þegar hafið störf í Frakklandi . Brain drain fyrir heimalandið . Svissneskir heimilislæknar eiga í útistöðum við yfirvöld sem virðast vilja stytta framhaldsnám þeirra úr 5 árum í 2 - 3. 16.000 læknar mættu á útifundi og um 300.000 manns hafa undirritað skjal máli þeirra til stuðnings Í Austurríki eru ýmis vandamál tengd notkun e-card eftir 6 mánaða reynslutíma . Sjúklingum finnst þeir geti farið til hvaða læknis sem er , til sérfræðings án tilvísunar , fengið lyfseðla hér og þar o.s.frv . Stjórnvöld höfðu ekki séð þetta fyrir . Sjálf hef ég beitt mér fyrir umræðu um sjálfstæði , ábyrgð og lagalega stöðu lækna . Í heilbrigðislöggjöf margra aðildarlanda hefur orðið LÆKNIR vikið fyrir orðinu HEILBRIGÐISSTARFSMAÐUR . Þetta hefur víða gerst þegjandi og hljóðalaust með þeim afleiðingum , að því er ég tel , að ábyrgð lækna gagnvart greiningu og meðferð sjúklinga þynnist út , hverfur úr lagamáli og það getur varla verið sjúklingum til hagsbóta . Það hljóta að vera réttindi þeirra að ábyrgð lækna sé skýr . Þá hef ég komið af stað umræðu um erfðabreytt matvæli og áhrif þeirra á heilsu manna . Því er haldið fram að ekkert hafi komið fram sem sýni að þau séu skaðleg heilsunni . Sé dæminu snúið við má segja að rannsóknir sem sanni hollustu þeirra hafi ekki verið gerðar . Viss ástæða er til að ætla að þrýstingur sé á ESB að hleypa erfðabreyttum matvælum frá Bandaríkjunum ( sem framleiða 2/3 allra slíkra matvæla í heiminum ) inn á markaði í Evrópu .